30/04/2021 | Administración LocalMunicipal
Boimorto
Aprobación definitiva da modificación da Ordenanza PAI

Aprobación definitiva da modificación da Ordenanza fiscal número 17, reguladora da taxa pola prestación do servizo do Punto de atención á infancia do Concello de Boimorto O Pleno do Concello de Boimorto, en sesión ordinaria celebrada en data 26/02/2021, acordou aprobar inicialmente a modificación da Ordenanza fiscal número 17, reguladora da taxa pola prestación do servizo do Punto de atención á infancia do Concello de Boimorto. Durante o prazo de exposición pública de trinta días hábiles (Boletín Oficial da Provincia núm.46, do 10 de marzo de 2021) non se presentou ningunha reclamación, polo que o acordo de aprobación inicial quedou elevado a definitivo de forma automática. En cumprimento do previsto no artigo 70.2, en relación co artigo 65.2 da Lei 7/1985, publícase o seu texto íntegro da Ordenanza fiscal número 17, reguladora da taxa pola prestación do servizo do Punto de atención á infancia do Concello de Boimorto. Contra o presente acordo interporase recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia no prazo de dous meses, a contar desde o día seguinte á publicación do presente anuncio, de conformidade co artigo 46 da Lei 29/1998, do 13 de xullo, da Xurisdicción Contencioso-Administrativa. Para xeral coñecemento publícase o texto íntegro modificado que figura como anexo. ANEXO MODIFICACIÓN ORDENANZA FISCAL N.º 17 REGULADORA DA TAXA POLA PRESTACIÓN DO SERVIZO DO PUNTO DE ATENCIÓN Á INFANCIA NO CONCELLO DE BOIMORTO Artigo 1.–Fundamento legal. En uso das facultades concedidas polos artigos 133.2 e 142 da Constitución e polo artigo 106, da Lei 7/1985, Reguladora das Bases de Réxime Local, e de conformidade co disposto nos artigos 15 a 19, en relación co artigo 20 do Real Decreto 2/2004, do 5 de marzo, polo que se aproba o Texto Refundido da Lei Reguladora das Facendas Locais, o Concello de Boimorto establece a taxa pola prestación do servizo do Punto de atención a infancia que se rexerá pola presente ordenanza fiscal. Artigo 2.–Feito impoñible. Constitúe o feito impoñible da taxa a prestación do servizo do PAI. Artigo 3.–Suxeitos pasivos. Son suxeitos pasivos da taxa, en concepto de contribuíntes, as persoas que resulten beneficiadas ou afectadas pola actividade administrativa ou servizo que constitúe o feito impoñible desta taxa. Tendo en conta que os usuarios do servizo gravado por esta taxa son menores de idade que non teñen capacidade de obrar, actuarán no seu nome, cos efectos previstos na Lei Xeral Tributaria, os seus pais, titores, ou calquera outro representante legal. Artigo 4.–Responsables. Responderán solidariamente das obrigas tributarias do suxeito pasivo as persoas físicas ou xurídicas que son causantes ou colaboran na realización dunha infracción tributaria. Artigo 5.–Importe da taxa. Taxas xerais: Taxa/mes por asistencia (7 horas/día): 150 €/mes. Taxa/mes por asistencia (6 horas/día): 125 €/mes Taxa/mes por asistencia (4 horas/día): 100 €/mes. Taxas de importe reducido (supostos non acumulables nin tampouco cos supostos do artigo 6 da presente ordenanza):  2.º irmán no PAI: 20% na cota correspondente do 2.º irmán.  Irmáns parto múltiple: 30 % na cota correspondente do 2.º matriculado.  Servizos complementarios (opcionais):  Taxa de cada hora en que se incremente o horario normal será de 3,60 €/hora entre as 8.30 e as 15.30.  Establecese un servizo de horas soltas para os non usuarios do servizo, con bonos de 12 e 6 horas cun prezo de 5 euros/hora supeditado a dispoñibilidade de prazas libres e limitado pola normativa vixente a cumprir en materia de autorización de funcionamento do centro.  Taxa polo servizo de cociña: 20 € mensuais (puntual días soltos 3 €). Os importes sinalados nestas taxas serán revisables anualmente e de forma automática segundo o índice de prezos ao consumo (IPC) que publique o organismo público competente, previo acordo do órgano municipal competente. Os ingresos de usuarios despois do día 15 de cada mes, o importe da taxa será o 50 % da cota correspondente. Artigo 6.–Beneficios fiscais.  Bonificación:  Familia numerosa: desconto de 20 % da cota correspondente.  Exencións.–De conformidade coas Lei 7/2019, do 23 de decembro, e Lei 4/2021, do 28 de xaneiro, de medidas fiscais e administrativas:  Gratuidade da atención educativa de 0-3 anos para segundos/as fillos/as e sucesivos/as. Esta medida aplicarase no suposto de matriculación do segundo fillo ou filla e sucesivos/as da unidade familiar con independencia de que o primeiro fillo ou filla estea ou non matriculado no Punto de atención á infancia.  No caso da custodia compartida, cando algún destes proxenitores ten un fillo con outra parella é necesario computar ó menor en réxime de custodia compartida como 1.º fillo/a con independencia da unidade familiar na que estea empadroado, para que o novo fillo se lle poida aplicar a bonificación da gratuidade do 2.º fillo/a. A documentación que teñen que presentar os proxenitores para certificar esta condición será a sentenza de nulidade, separación ou divorcio que acredite a custodia compartida ou resolución xudicial que estableza as medidas paterno-filiais dos fillos e fillas comúns nas unións de feito e/ou convenio regulador, de ser o caso.  Polo que respecta ós fillos maiores de 18 anos, a Lei 4/2021, do 28 de xaneiro, de medidas fiscais e administrativas inclúe no concepto de unidade familiar, só ós efectos de aplicación da gratuidade de atención educativa do segundo fillo/a e sucesivos, os fillos/as maiores de 18 anos que convivan no domicilio familiar. A documentación que teñen que presentar será o documento acreaditativo da dita situación e o certificado de convivencia ou de empadroamento conxunto. Estes beneficios fiscais non serán acumulables en caso de concorrer varias circunstancias na mesma praza, nin tampouco cos supostos de taxas de importe reducido. Artigo 7.–Retribución e período impositivo. A taxa retribuirase cando se inicie a prestación do servizo. O período impositivo coincide co ano escolar, prorrateado por meses. Unha vez iniciada a prestación do servizo, procederase á inclusión da persoa beneficiaria nos padrón da taxa polos servizos do PAI. O pagamento da contía que lle corresponda aboar a cada usuario/a farase efectivo por meses naturais nas entidades bancarias colaboradoras que sinale polo Concello e /ou indicadas para domiciliación. Serán realizadas notificacións colectivas das sucesivas liquidacións (segundo artigo 102.3 da Lei xeral tributaria 58/2003, do 17 de decembro) por padróns mensuais que serán expostos ao público no prazo de quince días hábiles, a contar dende a publicación no BOP para que os interesados podan presentar as reclamacións que consideren convenientes, sendo o prazo de cobro en período voluntario de dous meses, contados dende o día seguinte ao de finalización da exposición pública e transcorrido este procederase a esixir os xuros de mora e as recargas que procedan segundo os artigos 26 e 28 da Lei xeral tributaria e se fora o caso as costas derivadas do procedemento de prema. Os recibos que figuran domiciliados, envíanse ás respectivas entidades para o seu cargo nas contas designadas polos/as contribuíntes. A negativa ó pago polos servizos prestados permitirá ó Concello resolver o contrato de admisión do usuario/a, reservándose os dereitos a exercitar accións legais que correspondan, tendentes ó total resarcimento do que lle é debido.” Artigo 8.–Liquidación, recadación e xestión.8.1. A liquidación da cota tributaria practicarase por meses naturais e deberán aboala os interesados nos prazos legais indicados, na entidade ou entidades financeiras que indique o Concello ou, no seu caso, o concesionario do servizo ou por domiciliación bancaria. Unha vez iniciada a prestación do servizo, procederase á inclusión da persoa beneficiaria no padrón ou matrícula aprobado mensualmente por decreto que será publicado a efectos de notificación no taboleiro de anuncios do Concello e no taboleiro do PAI. O pagamento da contía que lle corresponda aboar a cada usuario/a farase efectivo por meses naturais nas entidades bancarias colaboradoras que se sinale polo Concello ou na orde de domiciliación, e nos prazos a tal efecto recollidos na normativa de aplicación 8.2. A obriga de pagamento do prezo público nace desde o momento no que se inicie a prestación do servizo.8.3. Os abonos mensuais das cotas de pagamento realizaranse mediante unha domiciliación bancaria (as excepcións a esta regla deberán motivarse cun informe dos técnicos de servizos sociais). Se estes pagamentos non se puidesen facer efectivos por motivos atribuíbles á persoa beneficiaria do servizo –inexistencia de fondos ou outros-, procederase a requerirlle o seu abono.8.4. Cando se trate de liquidacións polos servizos de horas soltas e/ou servizo de cociña por días soltos, cuxa cuantificación se poida efectuar antes de prestar o servizo realizarase o ingreso antes da prestación do mesmo na Tesourería municipal ou nas entidades financeiras que se sinalen na liquidación.8.5. Non se abonará a tarifa que corresponda ó mes en que o centro permaneza pechado por razóns de vacacións de verán. Se por calquera motivo o centro permanecese pechado durante un número superior a quince días consecutivos, non se abonará a tarifa que corresponda a este período. De non pechar o centro en vacacións de verán (mes de agosto) aplicaránse as taxas do artigo 5 pero permitindo tamén taxa por asistencia calculada por prorrateo en función dos días de asistencia.8.6. A non asistencia do usuario ó centro durante un período determinado non supón redución ningunha, nin extinción da tarifa, mentres non se formalice a baixa correspondente. Salvo no mes de agosto de vacacións de verán tal e como se sinala no apartado anterior. Cando por causa debidamente xustificada, o neno/a deixe de asistir temporalmente ó centro, o suxeito obrigado estará exento de aboar a cota mensual dende o primeiro día do segundo mes natural seguinte á data de ausencia do centro. A suspensión da cota durará ata o día primeiro do mes natural en que teña lugar a incorporación do neno ó centro. Non obstante, se a reincorporación se produce con posterioridade ó día 15 do mes, a cota correspondente a dito mes reducirase nun 50 por cento. A solicitude de suspensión da cota, xunto coa acreditación documental da circunstancia que a motiva, deberá presentarse ante o SR. Alcalde, que resolverá sobre a procedencia da suspensión. Nos casos de suspensión temporal da cota, o pagamento correspondente ó mes de reincorporación realizarase no prazo de dez días seguintes ó da data de reincorporación. Así mesmo, nos casos en que se acorde a non procedencia da suspensión solicitada, o suxeito obrigado deberá ingresar as cotas atrasadas no prazo de dez días ó da notificación da resolución denegatoria. Artigo 9.–Liquidación, recadación e xestión. En materia de infraccións e sancións estarase ó disposto na Lei Xeral Tributaria e nas disposicións que a complementen e desenvolva. Disposición derrogatoria Coa entrada en vigor da modificación deste acordo queda derrogado expresamente no que contradiga esta normativa o acordo publicado no BOP de 27/08/2014. Disposición final A presente ordenanza fiscal aprobada polo Pleno municipal entrará en vigor unha vez publicada no Boletín Oficial da Provincia e comezará a aplicarse a partir do día seguinte, permanecendo vixente ata que se acorde a súa derrogación ou modificación expresa.” Boimorto, 27 de abril de 2021. A Alcaldía Asdo.: María Jesús Novo Gómez